**ГОВОР ОДРЖАН ПОВОДОМ ПРОГЛАШЕЊА ДОБИТИНИКА**

**НАГРАДА „СВЕТИСИЛАВ МИЛИЋ – МЛАДИМА ОД СРЦА“**

**У КАТЕГОРИЈИ ХУМАНИТАРНИ РАД И МИРНА БОРБА ЗА ЉУДСКА ПРАВА**

Ниш, 2. новембар 2022. године

Добро јутро,

Комисија за доделу Награда „Светислав Милић – младима од срца“, донела је једногласну одлуку да награду у области хуманитарног рада добије Волонтерски сервис Звездаре, чији је оснивач Градска општина Звездара, а који већ деценију организује волонтерске активности са циљем стварања хуманијих услова за најугроженије суграђане, али и ширу популацију и суграђане свих генерација кроз промовисање волонтирања, солидарности и хуманости као врховних социјалних вредности.

Волонтерски сервис помаже у кућним условима, у просторијама Сервиса и путем телефона најугроженијим суграђанима и њиховим породицама, и то: старијим лицима, немоћним и особама са инвалидитетом, родитељима деце са сметњама у развоју, појединцима и породицама које имају проблем у самосталном функционисању. Поред пружања помоћи најосетљивијим категоријама становништва у свакодневном животу, ангажовањем волонтера Сервис настоји да на директан и недвосмислен начин афирмише и развија вредности и идеје волонтирања као и принципе помоћи, солидарности и самопомоћи чиме се подстиче коришћење постојећих људских ресурса и посебно фаворизује проактиван начин живота.

Волонтерски сервис је дао видљив и мерљив допринос превентвно и интервентно у развијању капацитета самосталног живота Београђана, а што је у директној корелацији са примерима добре праксе развијених система социјалне заштите, који фаворизују пружање подршке и помоћи грађанима у њиховом самосталном живљењу у природном окружењу (отвореној заштити) као најхуманијој друштвеној бризи.

Волонтерски сервис Звездаре је место за све Београђане - и оне којима је потребна помоћ и оне који су спремни волонтерски да пруже помоћ. Активности Волонтерског сервиса успоставиле су стандарде у овој области, будући да је програм акредитован код надлежног Министарства. На конкурсу Шампиони локалног развоја, по оцени жирија НАЛЕД-а и РТС-а, Градска општина Звездара је проглашена за Шампиона локалног развоја у категорији Сервис грађана и то за иновативно решење Волонтерског сервиса. Реч је моделу који је примењив у свим локалним срединама јер повезује све грађане, који желе да волонтирају и којима је потребна волонтерска подршка као и партнерски повезује сва три сектора- јавни, цивилни и приватни.

Напомињемо да је концепт рада Волонтерског сервиса свегенерацијски и кад је реч о корисницима (најмлађи има 10 а најстарији 95 година) и волонтерима (најмлађа волонтерка има 17, а најстарија 74 године). Млађе, средње и старије генерације се међусобно помажу, подржавају, уче једни од других и друже.

Све активности су на точковима, тако да су присутни у домовима за старије, дневним центрима и клубовима, школама и слично.

Будући да живимо у време када се све материјализује, када су отуђеност, социјална искљученост и депресија постали претња здрављу нације и становника Београда, веома је важно подржати и афирмисати волонтерске и хумане активности које пружа Волонтерски сервис Звездаре на свој - оригиналан и одржив начин.

Волонтерски сервис општине Звездара на најбољи могућ начин описује она чувена која каже: *„Учини неко добро дело, без очекивања и награде, сигуран у знању да једног дана неко може да уради то исто за тебе“.*

Награда им се додељује за изванредне резултате на пољу хуманитарног рада и мирне борбе за људска права и за предан и посвећен рад свих чланова тима.

Награда ће им бити уручена на свечаности у Нишу и то 15. новембра.

Госпођа Марија Рашић